Eesti Vabariik

1. Harju maakond
2. Kose vald

**KOSE VALLAVOLIKOGU OTSUS**

**Kose 20. veebruar 2025 nr 343**

**Kohaliku omavalitsuse eriplaneeringu koostamise ja keskkonnamõju strateegilise hindamise lõpetamine**

Arvesse võttes sotsiaalseid aspekte (sh kohalikud huvid), keskkonnamõju, majanduslikke ning tehnilisi võimalusi ja eesmägist leida Kose valla territooriumil tuulepargi ja selle toimimiseks vajaliku taristu rajamiseks sobiv asukoht, algatati Kose Vallavolikogu 23.02.2023. a otsusega nr 158 „Kohaliku omavalitsuse eriplaneeringu ja keskkonnamõju strateegilise hindamise algatamine“ vastav eriplaneering ja keskkonnamõju strateegiline hindamine.

Planeeringust huvitatud isikuteks on Vindr Baltic OÜ, Eurowind Energy OÜ, Evecon Wind OÜ ja Enery Estonia OÜ. Planeerimisseaduse (PlanS) § 4 lõike 21 kohane leping planeeringu tellimise ja mõjude hindamise kulude kandmiseks on Kose Vallavalitsusel sõlmitud Vindr Baltic OÜ, Eurowind Energy OÜ, Evecon Wind OÜ-ga 13.09.2023. a (valla dokumendiregistris nr 2-7.9/51) ja Enery Estonia OÜ-ga 02.12.2024 (nr 2-7.9/97).

Kliimaministeerium ning Regionaal- ja Põllumajandusministeerium on teinud kohtumisi omavalitsustega, kus on töös tuuleenergeetika projektid või planeeringud.

Riik peab Kose vallas tuuleenergeetika arendamiseks sobivateks alasid (nn KAUR-alad) Saula küla kirdeosa, Krei küla põhjaosa (koos Rae ja Raasiku valla KAUR-alaga, Saarnakõrve küla lõunaosa (koos Türi valla Kaur-alaga) ja väikest osa Aela külast (koos Paide linna KAUR-alaga.

Keskkonnaagentuuri 2022. a väljaandes „Tuuleenergeetika arendamist piiravate kitsenduste kaardistamine ning vabade alade tuvastamine“, tsoneeriti alad tuulikute rajamiseks sobivateks, osaliselt sobivateks, mittesobivateks ja välistatud aladeks. Alade tsoneerimisel lähtuti andmetest ja nõuetest, mis on sätestatud Eesti Vabariigi õigusaktidega, maakonnaplaneeringutega (rohevõrgustiku, väärtuslike maastike ja väärtusliku põllumajandusmaade osas), riigiasutuste eksperthinnangust ning teadaolevast parimast praktikast, samuti kaugustega elamutest: 500 m, 750 m, 1 km.

Kui arvestada elamutest kaugust 1 km, on näha, et tuuleenergeetika arendamiseks sobivaid alasid on Kose vallas vaid kaks väikest kohta, mis ei ole tuuleenergeetika arendamise mõttes otstarbekad (üksnes kahele suure vahemaaga tuulegeneraatorile taristu rajamine ja hooldamine on majanduslikult ebaotstarbekas) ning see ei ole keskkonnasõbralik lahendus.

Nimetatud tuuleenergia arendamiseks sobivad väikesed kohad aga kattuvad Kose valla üldplaneeringus määratud rohevõrgustikuga.

Lisaks eelnevale menetleb Keskkonnaamet OÜ MERKO KAEVANDUSED (registrikood 14872152) poolt 29.02.2024 esitatud (registreeritud Keskkonnaotsuste infosüsteemis 29.02.2024 nr DM 127276-4) Ahisilla lubjakivikarjääri maavara kaevandamise keskkonnaloa taotlust, mis asub samuti Kose vallas.

Ahisilla riigile kuuluv ala on ca 330 ha ja tuuleenergeetika seisukohalt otstarbeka tuulepargi ala on samuti ca 300 ha. Seega tuulepargi eriplaneeringu kehtestamisel muutuks koos kaevandusega elunemiseks kõlbmatuks kokku ca 630 ha Kose valla maast ja seda Kose valla ühe suurima asustusega piirkonna läheduses.

Kose valla arengukava 2023-2035 kohaselt on Kose vald rohelise mõtteviisi ja elukeskkonnaga kestlik ca 9000 elanikuga omavalitsus, millel on oma nägu ja lugu. Valla igas paigas on hea elada, võimalik on valida linlik või maalähedane elukeskkond. Valda iseloomustab kogukondlik mõtteviis ning tasakaalustatud areng.

Eeltooduga aga tuuleparkide rajamine ei riimu, sest Vabariigi Valitsuse 01.10.2015 määruse nr 102 „Olulise ruumilise mõjuga ehitiste nimekiri“ punktist 4 on tuulepark Vabariigi Valitsuse 26.06.2003 määruse nr 184 „Võrgueeskiri” tähenduses, mis koosneb vähemalt 30 meetri kõrgustest elektrituulikutest, olulise ruumilise mõjuga ehitis.

Planeerimisotsuste tegemisel peab kohalik omavalitsus arvesse võtma valla strateegilisi dokumente, mis väljendavad valla strateegilisi eesmärke. Selline õigus tuleneb selgesõnaliselt planeerimisseaduse § 10 lg-st 3, mille kohaselt kohalikku huvi väljendav planeering peab lähtuma kohalikest huvidest ja olema kooskõlas riiklikke huve väljendava planeeringuga ning vajaduse korral teiste ruumilist aspekti väljendavate strateegiliste dokumentidega.

Kose valla strateegiliseks eesmärgiks on olla kõrgelt hinnatud kodune elukeskkond ja tagada elanikele looduslik ja meeldiv keskkond. Nendest valla üldplaneeringus kajastatud strateegilistest eesmärkidest vald lähtubki oma ruumilises planeerimises. Kuna ruumilises planeeringus on seatud esikohale just looduskeskkonna väärtustamine ning olemasoleva ruumi inimväärsemaks muutmine, siis tuulikupargi rajamine ei ole kooskõlas ruumilise planeerimise eesmärkidega.

Kose Vallavolikogu 22.06.2021 otsusega nr 284 kehtestatud Kose valla üldplaneeringus on sätestatud, et põhivõrguga ühendatavaid tööstuslike tuuleelektrijaamu Kose valla territooriumile ei planeerita, kuna tuulikud võivad häirida riigikaitseliste ehitise töövõimet.

Keskkonna säästmisel on oluline roll rohevõrgustikul. Rohevõrgustik on eri tüüpi ökosüsteemide ja maastike säilimist tagav ning asustuse ja majandustegevuse mõjusid tasakaalustav looduslikest ja poollooduslikest kooslustest koosnev süsteem. See koosneb tugialadest ja tugialasid ühendavatest rohekoridoridest (PlanS § 6 p 17).

Rohevõrgustiku esmaseks funktsiooniks on elurikkuse kaitse. PlanS § 6 p-st 17 järeldub, et seadusandja hinnangul ei ole Eestis elurikkuse kaitsmiseks piisavad kaitstavad loodusobjektid, vaid lisaks on tarvis neid ühendavat ja toetavat maastikuvormide võrgustikku.

Riigikohus on sedastanud, et rohevõrgustiku esmaseks funktsiooniks on elurikkuse kaitse (RKHKo 3-21-2074/43, p 16). Riigikohus on selgitanud, et Eestis elurikkuse kaitsmiseks on vajalikud kaitstavad loodusobjektid ja lisaks on tarvis neid ühendavat ning toetavat maastikuvormide võrgustikku (RKHKo 3-21-979/44, p 14). Riigikohus rõhutas, et elurikkuse kaitse pole siiski rohevõrgustiku ainus eesmärk, vaid olulisteks eesmärkideks on ka kliimamuutuste leevendamine ja nendega kohanemine ning rohemajanduse, sh puhkemajanduse edendamine (RKHKo 3-20-1310/52, p 26).

PlanS § 14 lg 1 p-st 5, § 56 lg 1 p-st 9 ja § 75 lg 1 p-st 10 nähtub, et rohevõrgustiku toimivus tagatakse planeeringutega ning vastav ruumiline planeerimine on riigi ja omavalitsuste jagatud pädevuses.

Antud juhul lõhuks käesoleval ajal ja ka tulevikus tuulepargi rajamine koos selle teenindamiseks ja elektrienergia ülekande taristu rajamisega tänase Kose valla rohevõrgustiku ning see oleks vastuolus eeltooduga.

Arvestades eeltoodut ja eelnõu seletuskirjas toodud asjaolusid ning lähtudes § PlanS 97 lõikest 1 punktist 1,

KOSE VALLAVOLIKOGU

**O T S U S T A B**:

1. Lõpetada Kose Vallavolikogu 23. veebruari 2023 otsusega nr 158 „Kohaliku omavalitsuse eriplaneeringu ja keskkonnamõju strateegilise hindamise algatamine“ Kose vallas algatatud kohaliku omavalitsuse eriplaneeringu koostamine tuulepargi ja selle toimimiseks vajaliku taristu kavandamiseks ning planeeringu keskkonnamõju strateegiline hindamine.

2. Otsus jõustub teatavakstegemisest.

3. Otsust on õigus vaidlustada 30 päeva jooksul, arvates päevast, millal vaiet esitama õigustatud isik otsusest teada sai või oleks pidanud teada saama, esitades vaide Kose Vallavolikogule haldusmenetluse seadusega vaidemenetlusele kehtestatud korras. Otsuse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

*/allkirjastatud digitaalselt/*

Martin Medar

Kose Vallavolikogu esimees